  Туспуктэм: vk.com (Александр Бречалов) Наталия Сильвестрова 10 выль автобусъёс – укмыс ГАЗ но одӥг УАЗ – вуизы Удмуртиысь школаосы. Машинаос Алнаш, Балезино, Вавож, Глаз, Каракулино, Красногорск, Можга но Яр ёросъёсысь пиналъёсты дышетскыны нуллозы. Со сярысь элькун тӧролэн но кивалтэтлэн пресс-службазы ивортӥз. Школа автобус басьтыны федерал коньдэтысь 26 миллион манетлэсь трос коньдон висъязы. Транспорт вань туала куронъёсты тупа. Выль машинаослэсь ӟечлыксэс Яр школаысь автобус нуллӥсь Владимир Наумов но пусйиз. « Школа автобусэз мон 2003-тӥ арысен нуллсько. Азьло кык рейс лэсьтӥськом вал, али 19 дышетскисез ӵукна но ӝыт нуллӥськом. Вуж ПАЗ-эн ветлӥськомы вал. Пиналъёсты нуллон куронъёслы выль автобус быдэсак тупа – тахограф, шугъяськон сярысь ивортон кнопка вань, азьло ваньмыз нимаз басьтӥське вал. Табере выль автобусэн пиналъёсты нуллон ӟеч но кышкыттэм луоз » Владимир Наумов, Яр школаысь автобус нуллӥсь Ар пумозь элькунысь школаос эшшо 58 автобус басьтозы. 2022-тӥ арын Удмуртиысь школаосы 55 автобус келязы. Берло куинь арскын школаослэн автопарказы 280-лэсь трос автобус вуиз. Тодэ вайытом, южтолэзе Удмуртие ӝог эмъюрттэт сётон 12 машинаос вуизы. Тегъёс: автобусъёс школаос Удмуртия  